Torsdag kan du på alle TV2 Nords platforme se, hvad det er, de knokler for

Det er sjældent, at der er værtsopgaver på TV2 Nord, som er så store, at værterne ligefrem går i træningslejr. Men det er tilfældet for værterne Caroline Monin og Morten Pedholt. Lige nu forbereder de sig på Nordjyllands absolut største tv-show torsdag aften klokken 20. Og vi skal hilse og sige, at de glæder sig til at levere et godt show, god underholdning og stærke menneskelige beretninger. Det er der alt sammen masser af i TV2 Nords eget årlige awardshow, ”Årets Nordjyde”, hvor formålet er at hædre alle de almindelige nordjyder, som i det daglige – og meget ofte i det skjulte – knokler for at gøre en forskel for andre mennesker. Dem er der fem af i finalen i år: Michael Christophersen, Vester Thorup, Bangsbo-Frejas U17 fodbolddrenge, Frederikshavn, Anette Rolighed Nielsen, Ullits, Kim Ostenfeldt Kolditz, Hjørring og Knut Arild Gulbrandsen, Nørresundby. Hvad de hver især har bedrevet, kan du læse meget mere om her . Torsdag aften kl. 20 er det Caroline Monin og Morten Pedholts ansvar at guide de fem finalister igennem showet, som munder ud i, at en af dem løber med titlen ”Årets Nordjyde” og førstepræmien på 50.000 kroner. Værtsduoen står også for præsentationen af det øvrige show, som byder på masser af god musik og underholdning med Pauline og Ericka Jane og stand-up med Jonas Mogensen, som blandt andet er kendt fra ”Minkavlerne”. ”Årets Nordjyde” foregår i Arena Nord i Frederikshavn med hundredvis af gæster på tilskuerpladserne. Det er stadig muligt at købe billet til showet . Og ellers er der også alle muligheder for at opleve Caroline Monin, Morten Pedholt og hele showet hjemme fra sofaen. Det bliver vist i fjernsynet på TV2 Nords kanal Salto, men det er også muligt at se det via tv2nord.dk. TV2 Nords facebook- og Instagram-sider kommer også til at flyder over med ”Årets Nordjyde”. Blandt andet bliver der ”rød løbe”-optakt live på Facebook, før showet begynder.